钦定古今图书集成/明伦汇编/氏族典/第460卷 > 《郑樵通志》 > 尉元
## 钦定古今图书集成/明伦汇编/氏族典/第460卷 > 《郑樵通志》 > 尉元

按《魏书尉元传》，“元字苟仁，代人也。父目斤，中山太守。
元以善射称。神麚中为虎贲中郎将，转羽林中郎。小
心恭肃，以匪懈见知。稍迁驾部给事中，从幸海隅，赐
爵富城男。和平中，迁北部尚书，进爵太昌侯，拜冠军
将军。天安元年，薛安都内附，请师救援。显祖以元为
镇南大将军赴之，生擒刘彧宁朔将军垣恭祖、龙骧”
将军沈承伯等。复拜镇东大将军、徐州刺史、淮阳公。
太和初，征为内都大官。既而出为镇西大将军、开府、
统万镇都将。二年，进爵淮阳王。萧道成既自立，多遣
间谍，扇动新民，不逞之徒，所在蜂起。以元威名夙振，
征为征西大将军，率诸军讨平之。东南清晏，远近帖
然。入为侍中、都曹尚书，迁尚书令。十三年，进位司徒。
十六年，例降庶姓王，封山阳郡开国公。十七年，薨，谥
景桓。